ΑΝΑΚΟΊΝΩΣΗ ΤΗΣ ΕΠΙΤΡΟΠΉΣ ΠΡΟΣ ΤΟ ΣΥΜΒΟΎΛΙΟ σχετικά με την έναρξη διαβουλεύσεων με τη Δημοκρατία των Φίτζι δυνάμει του άρθρου 366α της σύμβασης Λομέ

Πρόσφατες εξελίξεις

Στις 19 Μαΐου 2000 και ώρα 10.00 π.μ., επτά οπλισμένοι και μασκοφόροι άνδρες υπό την ηγεσία του George Speight εισέβαλαν στο Κοινοβούλιο των Φίτζι και συνέλαβαν όμηρο τον πρωθυπουργό κ. Mahendra Chaudry, καθώς και 40 περίπου μέλη της κυβέρνησης και του Κοινοβουλίου. Ο George Speight δήλωσε ότι ενήργησε εν ονόματι και υπέρ των συμφερόντων του συνόλου της αυτόχθονης κοινότητας των Φίτζι. Επίσης, ισχυρίσθηκε ότι είχε αναλάβει πλήρως την εκτελεστική εξουσία, συμπεριλαμβανομένων των εξουσιών του προέδρου, και ότι είχε καταργήσει το αναθεωρημένο σύνταγμα, το οποίο είχε ψηφισθεί το 1997 και είχε τεθεί σε εφαρμογή το 1998.

Μετά από την άνομη αυτή πράξη,

* στις 27 Μαΐου, ο Πρόεδρος κ. Ratu Sir Kamisese Mara, υποχρεώθηκε να καθαιρέσει τον δημοκρατικά εκλεγμένο πρωθυπουργό και την κυβέρνησή του, δεδομένου ότι θεωρήθηκε ότι δεν ήταν πλέον σε θέση να ασκήσουν τα καθήκοντά τους. Επίσης, ο Πρόεδρος ανήγγειλε ότι η Βουλή των Αντιπροσώπων διακόπτεται για έξι μήνες.

* στις 29 Μαΐου, ο επικεφαλής των Ενόπλων Δυνάμεων Διοικητής κ. Frank Bainiramara, με τη σύμφωνη γνώμη του κ. Ratu Mara ο οποίος απεσύρθη, ανέλαβε την εκτελεστική εξουσία και κήρυξε στρατιωτικό νόμο,

* στις 30 Μαΐου, η νέα στρατιωτική κυβέρνηση εξέδωσε διάταγμα το οποίο καταργούσε το σύνταγμα του 1998.

Στις 6 Ιουνίου, οι στρατιωτικοί υπέβαλαν σχέδιο για την αποκατάσταση της εσωτερικής τάξης. Το σχέδιο αυτό προβλέπει ότι τρεις μήνες μετά την εκτόνωση της κρίσης των ομήρων, την εξουσία θα πρέπει να αναλάβει προσωρινός μη στρατιωτικός πρόεδρος, ο οποίος θα διορίσει νέο προσωρινό πρωθυπουργό και νέα προσωρινή κυβέρνηση. Κύριο έργο της προσωρινής αυτής κυβέρνησης θα είναι η κατάρτιση νέου συντάγματος και η προκήρυξη νέων εκλογών. Επίσης, το σχέδιο προβλέπει ότι πρέπει να δοθεί αμνηστία στους απαγωγείς των ομήρων, αλλά σε καμία περίπτωση οι εν λόγω απαγωγείς δεν μπορούν να γίνουν μέλη οποιασδήποτε προσωρινής μη στρατιωτικής κυβέρνησης.

Σε όλη τη διάρκεια της σημερινής κρίσης των ομήρων, η κατάσταση στη Σούβα από πλευράς ασφαλείας παρέμεινε σχετικά σταθερή, εκτός από ορισμένες απόπειρες εμπρησμού και ληστείες που έγιναν από μέλη της ομάδας του Speight.

Η ένοπλη επέμβαση της 19ης Μαΐου καταδικάσθηκε την ίδια ημέρα με δήλωση του Προέδρου της ΕΕ. Στις 29 Μαΐου ακολούθησε δεύτερη δήλωση.

Η διεθνής κοινότητα καταδίκασε ομόφωνα την απόπειρα των απαγωγέων των ομήρων να υπονομεύσουν την επιτυχή διαδικασία εκδημοκρατισμού των τελευταίων δέκα ετών. Αν και γενικά θεωρείται ότι είναι πολύ νωρίς για την επιβολή κυρώσεων, ήδη μελετώνται και προετοιμάζονται πολλές μορφές κυρώσεων, σε περίπτωση που αυτή η απόπειρα ανατροπής της δημοκρατίας στα Φίτζι σημειώσει επιτυχία και καταλήξει σε σύνταγμα και κυβέρνηση που θα χαρακτηρίζονται από φυλετικές διακρίσεις.

Λαμβανομένων υπόψη των ανωτέρω, και με βάση τα άρθρα 5 και 366α της σύμβασης Λομέ, η Επιτροπή προτείνει στο Συμβούλιο τα εξής:

* να καλέσει τα Φίτζι, ως κράτος ΑΚΕ, σε έναρξη διαβουλεύσεων με σκοπό την εις βάθος εξέταση της κατάστασης και, αν χρειαστεί, την αποκατάστασή της σύμφωνα με τους όρους της συνημμένης επιστολής. Σκοπός των διαβουλεύσεων είναι να υπογραμμισθεί η σπουδαιότητα την οποία αποδίδει η Ευρωπαϊκή ´Ενωση στο σεβασμό των θεμελιωδών στοιχείων που αναφέρονται στο άρθρο 5 της σύμβασης Λομέ και να εξετασθεί ποιες είναι οι προθέσεις των Φίτζι όσον αφορά τη συμμόρφωσή τους προς τις εν λόγω διατάξεις.

ΠΑΡΑΡΤΗΜΑ

ΣΧΕΔΙΟ

Βρυξέλλες,

Προς τον κ. Isikel Mataitoga Πρέσβη της Δημοκρατίας των Φίτζι Αποστολή της Δημοκρατίας των Φίτζι Av. de Cortenberg, 66 1000 Βρυξέλλες

Αξιότιμε κύριε Πρέσβη,

Η προεδρία της Ευρωπαϊκής ´Ενωσης με δήλωσή της της 19ης Μαΐου 2000 καταδίκασε τη χρήση ένοπλης βίας εναντίον μιας δημοκρατικά εκλεγμένης κυβέρνησης και ζήτησε την άμεση απελευθέρωση των ομήρων καθώς και την ταχεία επιστροφή στις δημοκρατικές διαδικασίες και τη δημοκρατική διακυβέρνηση σύμφωνα με το σύνταγμα των Φίτζι. Με δεύτερη δήλωσή της, της 29ης Μαΐου 2000, η Ευρωπαϊκή ´Ενωση εξέφρασε την έντονη ανησυχία της όσον αφορά τις προθέσεις αντικατάστασης της δημοκρατικά εκλεγμένης κυβέρνησης από μια προσωρινή κυβέρνηση και ζήτησε από τους ιθύνοντες των Φίτζι να βρουν ένα συνταγματικά αποδεκτό τρόπο για να εξέλθουν από την κρίση. Τέλος, η Ευρωπαϊκή ´Ενωση υπογράμμισε το γεγονός ότι η εξεύρεση μη δημοκρατικής λύσης θα είχε οπωσδήποτε επιπτώσεις στη συνέχιση της συνεργασίας της ΕΕ με τις νήσους Φίτζι.

Στις 30 Μαΐου 2000, η κυβέρνησή σας εξέδωσε διάταγμα το οποίο καταργούσε το νόμο για την τροποποίηση του συντάγματος των Φίτζι του 1997.

Δυνάμει του άρθρου 366α της σύμβασης Λομέ, έχουμε την τιμή να καλέσουμε τη Δημοκρατία των Φίτζι σε έναρξη διαβουλεύσεων με στόχο την εις βάθος εκτίμηση της κατάστασης και, αν κριθεί αναγκαίο, την αποκατάστασή της.

Προτείνουμε οι εν λόγω διαβουλεύσεις να λάβουν χώρα στις............................στις Βρυξέλλες στην έδρα του Συμβουλίου της Ευρωπαϊκής ´Ενωσης.

Με βαθεία εκτίμηση,

Για το Συμβούλιο Για την Επιτροπή

Κοινοποίηση: Πρόεδρος της επιτροπής Πρέσβεων ΑΚΕ

Γενικός Γραμματέας της ομάδας των κρατών ΑΚΕ